Klaus Kjær (DF), 2000-10-24:
Der er tale om en lang række forslag omkring justeringen af erhvervsbeskatningen samt finansieringen heraf, ligesom der stilles forslag om at forbedre mulighederne for generationsskifte.
Dansk Folkeparti er positiv over for forslaget om at nedsætte selskabsskatten fra 32 pct. til 30 pct. og at bringe selskabsskattesatsen på niveau med vore nabolande, således at erhvervslivet tilskyndes til at udøve deres virksomhed fra Danmark frem for at slå sig ned i et land med lempeligere selskabsbeskatning.
Derimod er vi knap så enige i finansieringen, som over en længere årrække skulle neutralisere provenutabet som følge af den nedsatte selskabsbeskatning.
I år 2001 vil der være et provenuoverskud på 2,3 mia. kr., og så sent som i år 2004 vil der stadig væk være en provenugevinst på 3/4 mia. kr. Først over en længere årrække bliver der tale om et lille provenutab regnet ud fra nutidsværdien og en realrente på 4,9 pct.
Prisen for lempelsen i selskabsskatterne skal betales med ændringer af afskrivningsreglerne og forhøjelse af skattesatsen for aktieindkomster.
Det er klart, at en stramning af afskrivningsreglerne i forhold til de gældende regler vil ramme skævt, afhængigt af
hvor kapitalintensiv den pågældende virksomhed er
I forslaget er der således blødt op på mulighederne for, at de højteknologiske virksomheder kan vælge at få fradrag for tab for et aktiv, der er solgt eller skrottet straks i året for salget eller skrotningen frem for de efterfølgende år ved forøgede afskrivninger.
Videre til at finansiere lettelsen af selskabsskatten foreslås en øget beskatning af aktieindkomster, således at beskatningen for aktieindkomster under 38.500 kr. forhøjes fra 25 pct. til 28 pct., og herudover beskattes med 43 pct. mod de nugældende 40 pct.
Skattepakken indeholder endvidere forslag til at lette generationsskifte for virksomhederne på baggrund af betænkningen fra Generationsskifteudvalget.
Ligeledes foreslås det, at den forskel, der er i dag på skattemæssig behandling af renteudgifter, afhængigt af om et lån er optaget for at erhverve en personlig ejet virksomhed eller et selskab, ophæves.
Forslaget begrænses dog af, at ordningen ikke kan anvendes på aktier i et selskab, hvis aktiviteter er passiv pengeanbringelse.
Videre er der fremsat forslag, som gør det muligt for tidligere selvstændige erhvervsdrivende at oprette en pensionsordning i forbindelse med, at virksomheden sælges eller lukkes.
Og endelig foreslås det at lempe generationsskiftemulighederne ved at forbedre de økonomiske vilkår i forbindelse med overdragelsen af en virksomhed inden for familiekredsen.
Forslaget giver mulighed for succession i indestående på en konto for opsparet overskud i virksomhedsordningen, når en personligt ejet virksomhed overdrages inden for familiekredsen.
I det sidste forslag i pakken foreslås en ændring af reglerne for CFC-beskatning samt en ændring af fradragsreglerne på koncerninterne forsikringspræmiebetalinger.
I dag er det således, at indkomst fra en finansiel virksomhed hos et udenlandsk finansielt datterselskab medregnes i det danske moderselskabs indkomst, hvis datterselskabet beskattes væsentligt lavere end efter danske regler.
Det udenlandske datterselskabs hensættelser kan i visse tilfælde være så fordelagtige, at datterselskabet i forhold til danske skatteregler bliver særligt begunstiget.
Derfor foreslås det, at hvis den udenlandske beskatning i væsentlig grad udskydes i forhold til danske regler, skal datterselskabets finansielle indkomst medregnes i det danske moderselskabs indkomst.
Videre foreslås det, at der sker en beskæring af fradraget, når et selskab tegner en forsikring hos et selskab i samme koncern.
Ændringen på afskrivningsreglerne vil formentlig i mange tilfælde ramme skævt.
Under udvalgsarbejdet vil vi prøve at se på, om der er mulighed for at rette op på denne skævvridning.
Vi er heller ikke særlig positivt stemt over for en forøget beskatning af aktieindkomst, da mange småaktionærer, herunder medlemmer af investeringsforeninger, vil få en markant skatteforhøjelse, og da forslaget ikke tilskynder til yderligere investering i virksomhederne.
Vi er positive over for forslaget om skattemæssig ligebehandling vedrørende renteudgifter i forbindelse med optagelse af lån til etablering af virksomhed
, ligesom vi er positive over for muligheden for, at tidligere selvstændige erhvervsdrivende af midlerne fra afståelse af virksomhed kan oprette en selvpensioneringsordning. Endvidere er vi positive over for forslaget om successionen i indestående på konto for opsparede overskud i virksomhedsordningen. Endelig vil vi da også se med positive øjne på, at udenlandske datterselskaber ikke opnår en særlig begunstigelse i forhold til danske skatteregler, ligesom vi ser positivt på, at det ikke skattemæssigt skal kunne betale sig at tegne forsikring i et selskab i samme koncern, men at der sker en ens skattemæssig behandling, uanset om forsikringen sker via selvforsikring i et koncernselskab eller i selskabet selv.